**Toimi pakolaiskampanjassa!**

**Ota yhteyttä oman alueesi kansanedustajaan**

Lähetä viesti oman alueesi kansanedustajalle, ja pyydä häntä toimimaan sen puolesta, ettei perheenyhdistämisen ehtoja tiukenneta ja ettei hallituksen ajama lakimuutos toteudu.

**Malliviesti**

Tässä malliviesti, jota voit hyödyntää. Parasta kuitenkin on, jos malliviestin kopioimisen sijaan ilmaiset huolesi sotaa ja vainoa paenneiden ihmisten perhe-elämän estämisen epäinhimillisyydestä omin sanoin.

Hyvä kansanedustaja XX,

Hallitus on antanut eduskunnalle esityksen perheenyhdistämisen ehtojen kiristämistä. Esityksessään hallitus asettaa kansainvälistä suojelua saavien perheenyhdistämisen ehdoksi riittävän toimeentulon. Hallintovaliokunta kannatti 14.6. antamassaan mietinnössä hallituksen esitystä äänestystuloksella 9-6.

Kaksilapsisen perheen osalta toimeentuloedellytyksen soveltaminen tarkoittaisi nykyisin 2600 euron nettokuukausitulojen vaatimusta. Tämä tuloraja on lähes mahdoton monelle kansainvälistä suojelua saavalle. Pakolaisaseman saaneille ehdotettu kolmen kuukauden poikkeus toimeentuloedellytyksestä on käytännössä epärealistinen ja riittämätön. Esitys myös asettaa kansainvälistä suojelua saavat keskenään eriarvoiseen asemaan asettamalla toissijaista suojelua saavien perheenyhdistämiselle ehdottoman toimeentuloedellytyksen.

Näiden tosiasioiden edessä hallintovaliokunta painotti ulkomaalaislain 39 §:ään jäävää mahdollisuutta poiketa tulorajoista poikkeuksellisen painavasta syystä tai lapsen edun niin vaatiessa. Hallituksen esityksessä poikkeamisesta annetut soveltamisesimerkit, lapsen vakava sairaus tai vamma, kuitenkin osoittavat, että kyse on erittäin poikkeuksellisesta menettelystä, jossa lapsen etu ei toteudu riittävällä tavalla. Myös uutisissa äskettäin esille tulleen irakilaisperheen tapaus osoittaa kouriintuntuvalla tavalla nykyisen poikkeussääntelyn epäinhimillisyyden.

Lakiluonnoksessa esitetään muutosten olevan välttämättömiä, jotta Suomi ei näyttäytyisi poikkeuksellisen houkuttelevana maana turvapaikanhakijoille. Pakolaisten perheenyhdistäminen Suomeen on kuitenkin tehty käytännössä erittäin vaikeaksi jo vuosina 2010 ja 2012 tehdyillä kiristyksillä, joiden vaikutuksia ei ole huolellisesti arvioitu. Perheenyhdistämishakemuksen voi tehdä vain ulkomailta käsin, mikä on edustustoverkoston leikkaamisen, viisumikäytäntöjen, raskaan byrokratian ja välimatkojen takia käytännössä hyvin vaikeaa.

Perheenyhdistämisten vaikeuttaminen on myös jyrkässä ristiriidassa hallituksen tavoitteleman tehokkaan kotouttamisen kanssa. Erossa perheestä eläminen on suurimpia onnistuneen kotoutumisen esteitä. Kiristämällä perheenyhdistämistä entisestään ajetaan myös muut perheenjäsenet vaarallisille reiteille ja turvapaikanhakijoiksi.

Teethän työtä sen eteen, ettei hallituksen ajama lakimuutos toteudu nykyisenlaisenaan eikä

perheenyhdistämisen ehtoja tiukenneta entisestään.

Ystävällisin terveisin,

XX

Lähetä viesti allekirjoitettuna omalla nimelläsi.

**Tiedot kansanedustajista ja sähköpostiosoitteet**

Eduskunnan verkkosivuilta löydät tiedot nykyisistä kansanedustajista vaalipiireittäin

<https://www.eduskunta.fi>

Ketkä ovat hallintovaliokunnan jäseniä? Listaus löytyy täältä

<https://www.eduskunta.fi/FI/lakiensaataminen/valiokunnat/hallintovaliokunta/Sivut/default.aspx>

Kansanedustajien sähköpostit ovat muotoa

etunimi.sukunimi@eduskunta.fi

**Lisää lähettämäsi viestin vastaanottajiin piilokopio/Bcc -riville Amnestyn osoite: action@amnesty.fi**

niin saamme tietää, kuinka monta viestiä on lähtenyt liikkeelle.

**Taustatietoa**

Löydät tarvittaessa taustatietoa viestin kirjoittamista varten [Amnestyn ja muiden järjestöjen yhteisestä](https://www.amnesty.fi/jarjestot-perheenyhdistamisen-tulorajoista-luovuttava/)

[perheenyhdistämistä koskevasta kannanotosta](https://www.amnesty.fi/jarjestot-perheenyhdistamisen-tulorajoista-luovuttava/) ja [Amnestyn lausunnosta sisäministeriölle](https://frantic.s3.amazonaws.com/amnesty-fi/2014/03/Amnestyn-lausunto-luonnoksesta-ulkomaalaislain-muuttamiseksi-perheenyhdist%C3%A4minen.pdf).